Neuvoston lausunto,

annettu 28 päivänä helmikuuta 2000,

Saksan tarkistetusta vakausohjelmasta vuosiksi 1999-2003

(2000/C 98/01)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ON ANTANUT TÄMÄN LAUSUNNON:

Neuvosto tarkasteli 28 päivänä helmikuuta 2000 Saksan tarkistettua vakausohjelmaa, joka koskee vuosia 1999-2003. Neuvosto toteaa tyytyväisenä, että alijäämää koskevat tulokset olivat vuosina 1998 ja 1999 selvästi parempia kuin alkuperäisessä ohjelmassa ennustettiin. Tämä saavutus on hitaan talouskasvun tilanteessa huomattavasti edistänyt vakaus- ja kasvusopimuksen keskipitkän aikavälin tavoitteen saavuttamista, jonka mukaan julkisen talouden rahoitusaseman on oltava lähellä tasapainoa tai ylijäämäinen. Neuvosto toteaa kuitenkin, että vuoden 1998 ennustettua paremmat tulokset johtuivat lähes yksinomaan alue- ja paikallishallinnon talouskehityksestä, joka on vaikeasti ennustettavissa. Tämä kehitys korostaakin sen vuoksi julkista taloutta koskevan tehokkaan yhteistyön tärkeyttä kansallisella tasolla, jotta julkisen talouden vakauttamiskehityksen suunnittelua ja seurantaa voitaisiin helpottaa.

Neuvosto toteaa, että tarkistetun vakausohjelman tiedot eivät edellisen ohjelman tavoin kaikilta osiltaan vastaa niitä vaatimuksia, jotka sisältyvät vakaus- ja lähentymisohjelmien sisältöä ja muotoa koskeviin menettelysääntöihin. Ohjelmasta puuttuvat erityisesti julkisen talouden tulo- ja menoeriä sekä velkasuhteen määrääviä tekijöitä koskevat yksityiskohtaiset tiedot. Neuvosto toistaa sen vuoksi edellistä vakausohjelmaa koskevassa lausunnossaan(2) esitetyn pyynnön siitä, että Saksan viranomaiset toimittavat nämä täydentävät tiedot viimeistään vakausohjelman seuraavan tarkistuksen yhteydessä.

Tarkistetun ohjelman(3) makrotaloudellisessa skenaariossa oletetaan, että Saksan talous kasvaa keskimäärin noin 2,5 prosenttia vuosittain koko ohjelmakaudella. Neuvosto pitää tätä skenaariota realistisena edellyttäen, että maltillista palkkakehitystä ja hyödyke- ja työmarkkinoiden rakenneuudistuksia jatketaan.

Tarkistetussa ohjelmassa ennustetaan julkisen talouden alijäämän laskevan 0,5 prosenttiin suhteessa bruttokansantuotteeseen (BKT) vuoteen 2003 mennessä, jolloin bruttovelkasuhteen odotetaan supistuvan 58,5 prosenttiin BKT:sta. Neuvosto pitää asianmukaisena, että ohjelmassa kaavailtu julkisen talouden vakautus saavutetaan siten, että menoja suhteessa BKT:een alennetaan enemmän kuin tuloja suhteessa BKT:een. Neuvosto pitää onnistuneena erityisesti suunniteltua lähestymistapaa, jossa julkisten menojen nimelliskasvu rajoitetaan siten, että se on pienempi kuin BKT:n ennustettu nimelliskasvu. Neuvosto tunnustaa, että suunnitellut säästöt luovat jonkinverran liikkumavaraa verotaakan keventämiselle tulo- ja yritysverotuksen uudistamisen kautta, joka on tervetullut ja tarpeellinen johtaessaan nykyisen korkean kokonaisverotaakan keventymiseen Saksassa. Neuvosto kuitenkin suosittaa, että nämä uudistukset toteutetaan hyvin varovaisesti. Siten vältettäisiin rakenteellisen alijäämän pysyvä lisääntyminen.

Neuvosto toteaa, että suunniteltu keskipitkän aikavälin alijäämätavoite, 0,5 prosenttia suhteessa BKT:een vuonna 2003, vastaa vakaus- ja kasvusopimuksen vaatimuksia kuten vuoden 2002 tavoitekin. Saksan rahoitusaseman pysyminen lähellä tavoitearvoa jo vuodesta 1999 lähtien riittää mahdollistamaan automaattisten vakauttajien toiminnan ilman että 3 prosentin viitearvo suhteessa BKT:een olisi vaarassa ylittyä. Neuvosto kuitenkin suosittaa, että mahdollisesta odotettua nopeammasta talouskasvusta saatavat lisätulot käytetään alijäämän pienentämiseen tavoitetason alapuolelle. Tämä kasvattaisi varmuusmarginaalia ja loisi liikkumavaraa tarvittaville verotuksen lisäkevennyksille. Käytettävissä olevia yksityistämismahdollisuuksia olisi lisäksi toteutettava kaikilla hallinnon tasoilla, jotta voitaisiin varmistaa, että velkasuhde pysyy tiiviisti laskevalla uralla.

Neuvosto toteaa, että vaikka ohjelmassa pyritäänkin budjettivarojen suuntaamiseen julkisiin investointeihin, liittohallitus suunnittelee investointimenojen nimellismäärän supistamista nykyisestä tasostaan. Neuvosto toistaa suosituksensa siitä, että Saksan hallituksen olisi tarkistettava investointisuunnitelmansa, kuitenkaan vaarantamatta julkista taloutta koskevia ohjelman tavoitteita.

Neuvosto on tyytyväinen ohjelmassa ilmoitettuihin uudistustoimiin. Tämä koskee erityisesti eläke- ja terveydenhuoltojärjestelmiä ja julkishallintoa, jotka ovat avainaloja julkisen talouden kestävän kehityksen ja työllisyyden kasvun kannalta. Uudistusten määrätietoinen toteuttaminen yhdessä hyödyke- ja työmarkkinoiden joustavuuden lisäämiseen pyrkivien toimien kanssa sellaisina, kuin niitä suositellaan talouspolitiikan laajoissa suuntaviivoissa ja kaavaillaan Cardiffin prosessia varten laaditussa Saksan rakenteellista kehitystä koskevassa kertomuksessa, on suotuisaa vakausohjelman tavoitteiden saavuttamisen kannalta.

(1) EYVL L 209, 2.8.1997, s. 1.

(2) EYVL C 124 vom 5.5.1999, S. 3.

(3) Ohjelman 1 päivänä helmikuuta 2000 toimitettu tarkistettu versio, johon sisältyvät tarkistetun ohjelman osalta annetut lisätiedot.